Blitse pak Kenia 3de toernooi in ry in Kiwiland | Netwerk24
20 Desember 2019 12:15
Ruhan Nel vir die Blitsbokke teen Kenia in aksie in die Kaapstad-sewestoernooi. Suid-Afrika en die Keniane se paaie kruis volgende maand weer in Nieu-Seeland. Foto: Gallo Images
Kenia, Engeland en Japan is die spanne met wie die Blitsbokke gaan moet afreken as hulle volgende maand in die Hamilton-sewestoernooi 'n plek in die uitkloprondes wil bespreek.
Suid-Afrika se sewesrugbyspan is Vrydag saam met dié teenstanders in Groep B geloot vir die Wêreldreeks-toernooi, wat op 25 en 26 Januarie in Nieu-Seeland beslis word.
Die Blitsbokke en Kenia se paaie het dié seisoen reeds twee keer gekruis, met oorwinnings van 17-12 in Dubai en 17-5 (in die kwarteindronde) in Kaapstad oor die Oos-Afrikaland.
Suid-Afrika en Engeland het ook in Dubai swaarde gekruis, met die Blitse wat met 19-14 aan die wenkant was.
In Kaapstad het SA en Japan in die groepfase ontmoet en het die tuisspan die Japannese met 49-0 oorrompel.
Groep D sal straks die een wees waarin die meeste vonke in Hamilton gaan spat. Fidji is saam met Argentinië, Australië en Samoa geloot.
Nieu-Seeland is saam met Skotland, Wallis en Amerika in Groep A.
Die Blitsbokke en Kiwi's is tans saam boaan die puntelys nadat hulle onderskeidelik die toernooie in Dubai en Kaapstad gewen het.
Neil Powell (afrigter) se span sal in Nieu-Seeland sonder staatmakers soos Ruhan Nel, Seabelo Senatla, Dylan Sage en Rosko Specman wees, want hulle keer terug na hul onderskeie vyftienman-spanne vir die komende Superrugby-reeks. – Sportredaksie
* Kyk hier na die Blitsbokke teen Kenia in die Kaapstad-toernooi:
Meer oor: Ruhan Nel | Hamilton | Nieu-Seeland | Kenia | Suid-Afrika | Wereldreeks | Kiwi's | Blitsbokke | Sewesrugby